1)

Lisatakse järgmine artikkel: „Artikkel 1a 1. Liikmesriigid võivad kooskõlas lõigetega 2 ja 3 sätestada erandeid teatavast käesolevas direktiivis sätestatud kohustusest selliste äriühingute suhtes, mis oma bilansipäeval ei ületa kahte kolmest järgnevast kriteeriumist (mikro-majandusüksused): a) bilansimaht: 250 000 eurot; b) netokäive: 500 000 eurot; c) keskmine töötajate arv aruandeaasta jooksul: 10. 2. Liikmesriigid võivad vabastada lõikes 1 osutatud äriühingud mõnest alljärgnevast kohustusest või kõigist nimetatud kohustustest: a) kohustus esitada andmed „ettemaksete ja viitlaekumiste” ning „viitvõlgade ja ettemakstud tulu” kohta vastavalt artiklitele 18 ja 21; b) kui liikmesriik kasutab käesoleva lõike punktis a nimetatud võimalust, võib ta lubada nendel äriühingutel ainult lõike 3 punkti b alapunktis vi osutatud muude kulude puhul „ettemaksete ja viitlaekumiste” ning „viitvõlgade ja ettemakstud tulu” kajastamise suhtes kõrvale kalduda artikli 31 lõike 1 punktist d, tingimusel et see asjaolu avaldatakse raamatupidamisaruannete lisades või käesoleva lõike punkti c kohaselt bilansi lõpus; c) kohustus koostada raamatupidamisaruannete lisasid vastavalt artiklitele 43–45, tingimusel et bilansi lõpus avaldatakse käesoleva direktiivi artiklis 14 ja artikli 43 lõike 1 punktis 13 ja direktiivi 77/91/EMÜ (7) artikli 22 lõikes 2 nõutav teave; d) kohustus koostada tegevusaastaaruanne vastavalt käesoleva direktiivi artiklile 46, tingimusel et direktiivi 77/91/EMÜ artikli 22 lõikes 2 nõutav teave avaldatakse raamatupidamisaruannete lisades või vastavalt käesoleva lõike punktile c bilansi lõpus; e) kohustus avaldada vastavalt artiklitele 47–50a aastaaruandeid, tingimusel et nendes sisalduv nõuetekohane teave bilansi kohta esitatakse siseriikliku õiguse kohaselt vähemalt ühele asjaomase liikmesriigi poolt määratud pädevale asutusele. Kui pädev asutus ei ole keskregister, äriregister või äriühingute register, nagu osutatud direktiivi 2009/101/EÜ (8) artikli 3 lõikes 1, siis peab pädev asutus registrit esitatud teabest teavitama. 3. Liikmesriigid võivad lubada artiklis 1 osutatud äriühingutel: a) koostada lühendatud bilansi, milles on vajadusel eraldi välja toodud vähemalt artiklites 9 või 10 esitatud tähtedega tähistatud kirjed. Kui kohaldatakse lõike 2 punkti a, siis jäetakse bilansist välja kirjed artikli 9 aktivat käsitlevas rubriigis E ja passivat käsitlevas rubriigis D või kirjed artikli 10 rubriikides E ja K; b) koostada lühendatud kasumiaruande, milles on vajadusel eraldi välja toodud vähemalt järgmised kirjed: i) netokäive; ii) muu tulu; iii) tooraine ja tarvikute maksumus; iv) tööjõukulud; v) väärtuse täpsustused; vi) muud kulud; vii) maksud; viii) kasum või kahjum. 4. Liikmesriigid ei luba ega nõua jao 7a kohaldamist mikro-majandusüksustele, kes kasutavad lõigetes 2 ja 3 sätestatud vabastusi. 5. Lõikes 1 osutatud äriühingute suhtes loetakse, et lõigete 2, 2 ja 4 kohaselt koostatud raamatupidamise aastaaruanded annavad artikli 2 lõikes 3 nõutava õige ja õiglase ülevaate ning sellest tulenevalt ei kohaldata sellistele raamatupidamisaruannetele artikli 2 lõikeid 4 ja 5. 6. Kui äriühing oma bilansipäeval ületab või lakkab ületamast lõikes 1 osutatud kolmest kriteeriumist kahe piirmäära, mõjutab see asjaolu lõigetes 2, 3 ja 4 sätestatud erandi kohaldamist üksnes siis, kui asjaolu esineb nii jooksval kui ka eelnenud aruandeaastal. 7. Nendes liikmesriikides, kus ei ole eurot kasutusele võetud, arvutatakse lõikes 1 esitatud summad omavääringusse ümber vahetuskursside alusel, mis avaldatakse Euroopa Liidu Teatajas sellise direktiivi jõustumise päeval, kus määratletakse kõnealused summad. 8. Lõike 1 punktis a osutatud bilansimaht hõlmab kas artikli 9 „Varad” (9) kirjetes A–E osutatud vara või artikli 10 kirjetes A–E osutatud vara. Kui kohaldatakse lõike 2 punkti a, siis hõlmab lõike 1 punktis a viidatud bilansimaht kas artikli 9 „Varad” kirjetes A–D osutatud vara või artikli 10 kirjetes A–D osutatud vara.